El greuge, l'orgull i la joia - Regió7 :: El Diari de la Catalunya Central\nEl greuge, l'orgull i la joia\nEl Govern de Rajoy i Santamaría va tibar d'elàstics parlant de procés escapçat. Van vendre la pell del moviment independentista sense adonar-se que era ben viu i ple de ganes de demostrar-ho\nxavier domènech manresa 12.09.2018 | 00:12\nLa manifestació independentista, a Palau Reial, disposada a tombar «els murs» que impedeixen acomplir la República acn\nUn any més, multitudinària. Aquest és el fet i la resta és secundària. Que set anys seguits Barcelona sigui l'escenari d'una manifestació d'aquestes dimensions és un fet sense precedents en les darreres dècades europees, i per molt que la repetició d'un esdeveniment en redueixi el potencial noticiós, continua atraient l'atenció internacional i no deixa de sorprendre els mateixos catalans.\nLes manifestacions solen ser en contra d'alguna cosa. Busquen canviar-la o, almenys, frenar-la. Quan tot va bé no cal omplir els carrers de banderes i de consignes. Ahir hi havia centenars de milers de persones a Barcelona perquè volien expressar un greuge i una voluntat de resistència, alimentada per l'esperança d'aconseguir un tomb, més enllà de calendaris.\nL'inici d'aquesta onada de mobilitzacions cal cercar-lo en la voluntat de plantar cara a la regressió centralista aplicada pel govern del PP a partir de 2011, a l'empara de la sentència del TC sobre l'Estatut. Així es va organitzar la manifestació del 2012, amb un èxit sorprenent. Sis anys després, el greuge i la resistència tenen molts enunciats: la repressió del referèndum, l'aplicació del 155, la destitució i ordre de detenció de tot un Govern legítim, la llarga presó preventiva dels qui no van marxar, les penes escandaloses que els demanen, l'amenaça que passi el mateix als que van fer-ho... El Govern de Rajoy i Santamaría va tibar d'elàstics parlant de l'escapçament del procés. Van vendre la pell del moviment sense adonar-se que era ben viu i ple de ganes de demostrar-ho.\nUn cop els motius suficients generen el desig de manifestar-se, satisfer-lo és una experiència gratificant. Cites com la d'ahir són una festa perquè ser independentista és viscut com un motiu d'orgull i reunir-se per mostrar-ho és motiu d'alegria. Aquesta trobada s'ha transformat en un ritual. El motor és la reivindicació, però l'expressió és joiosa, i quan s'acosta la data creix la il·lusió en els participants. A hores d'ara es podria dir que s'autoconvoca. El dia i l'hora ja estan establerts, i només cal que algú digui el lloc concret. Si fos sempre la mateixa avinguda, ja no caldria ni això. El fet diferencial (que aquest any fos una onada sonora difícil de visualitzar a la tele, i un altre fos una sageta o una gran V) és secundari. La gent no deixaria d'anar-hi encara que no passés res d'especial, encara que es tractés només de sumar la seva presència. Però que hi hagi organitzadors fa que tot sigui molt més endreçat i entretingut.\nResistència, greuge i afirmació d'orgull independentista. Com que Catalunya no ha estat mai una nació independent, en el sentit modern dels dos termes (no es pot comparar amb el del segle XVII), no hi ha hagut ocasió de comprovar si l'anhelada república seria l'autopista al millor dels benestars. És un projecte mai desmentit per la prova del cotó, a diferència de les ideologies del segle XX en crisi. La identitat nacional és una de les poques certeses que resten en aquests temps d'utopies trencades, i no és gens estrany que es construeixin grans esperances sobre aquesta certesa. Això serà així mentre no aparegui un projecte alternatiu més convincent.\nLes detencions, els empresonaments, les grans penes de presó que es demanen, alimenten el sentiment de greuge que mou els manifestants a sortir al carrer. Ara mateix no tenen cap motiu per deixar de fer-ho. No quan, per exemple, el dia es llevava amb la notícia que el jutjat 13 de Barcelona demana imputar Pere Aragonès per no haver impedir el referèndum de l'1 d'octubre. És el mateix jutjat que va ordenar els escorcolls del 20 de setembre, per la reacció contra els quals es va detenir els Jordis, primera baula de la gran causa penal.\nLa Diada ha confirmat un any més la bona salut de l'independentisme, malgrat les evidents dificultats per avançar cap a la independència. És un moviment massiu que ha arribat per quedar-se i és la proposta política amb més requesta i capacitat de fer-se present a la Catalunya actual. Al cap de set anys, s'ha consolidat com un ritual més enllà dels detalls, i de si els eslògans i el to general estan més propers al «tenim pressa» que a l'«eixamplem la base». Els manifestants ho tenen clar: llibertat, unitat i república. Ni un pas enrere. Els actes de masses no són per a les subtileses. S'ha passat del dret a decidir i el «president, posi les urnes» a l'exigència de fer efectiu el mandat de l'1 d'octubre, però si això no succeeix, si l'any que ve la república no és més real que ara, els manifestants compliran igualment amb la seva cita.


La guia bàsica de la publicitat programàtica | Digital Hamster\nDigital Hamster/Consells Hamster/La guia bàsica de la publicitat programàtica\nQuè és exactament la publicitat programàtica o RTB?\nLa publicitat programàtica o RTB (Real Time Bidding) és un procés de licitacions per impressions d'anuncis en temps real en un mercat online que involucra al venedor (editor) i al comprador (anunciant). La compra programàtica o RTB es treballa en base a una gran quantitat de dades i inventari, i permet a tots els anunciants entrar en la compra d'audiències i d'espais publicitaris d'una forma ràpida i àgil. Aquest tipus de publicitat, tradicionalment, es feia mitjançant trucades o enviament de correus electrònics als mitjans per comprar espais, cosa que encaria el procés enormement i el feia molt més lent. El RTB aconsegueix que la intervenció humana es redueixi i siguin els algoritmes els que decideixin en quin usuari impactar, en quin medi i en quin format per aconseguir els objectius marcats.\nPer explicar el funcionament del mercat de licitacions a internet, tant per RTB com per a d’altres tipus de serveis de PPC, com pot ser el paid social o paid search, podem prendre com a referència el mercat de valors, la borsa. Quan s'obre la possibilitat de comprar l'acció d'una empresa, tots els compradors poden competir per ella i se la queda qui estigui disposat a pagar més.\nLes compres d'impressions en la publicitat programàtica es realitzen amb aquest mateix mètode: els anunciants liciten per les impressions disponibles a un mitjà en concret per a una audiència específica, i l'anunciant que estigui disposat a pagar més serà qui aconseguirà tenir la impressió de l’usuari.\nQui és qui a la publicitat programàtica?\nEls venedors (de la banda de l'oferta) són els editors amb inventari digital per vendre o les plataformes que han comprat l'inventari de l'editor amb fins de revenda, com xarxes publicitàries (Supply Side Platform o SSP). Per la seva banda, els compradors (de la banda de la demanda) són els anunciants que busquen comprar inventari o les plataformes que ajuden els anunciants a obtenir inventari per a les seves campanyes publicitàries (Demand Side Platform o DSP). Finalment, l’exchange és el mediador en temps real que connecta a editors i anunciants, com Google Ad Exchange.\nEls editors utilitzen les plataformes de la banda de l'oferta per trobar els anunciants més adequats i per impulsar els seus inventaris en el mercat i augmentar els seus ingressos. Les SSP ajuden als editors a augmentar els seus ingressos publicitaris mitjançant la incorporació de tècniques com la gestió del rendiment. De la mateixa manera, els anunciants utilitzen plataformes orientades a la demanda per participar en diverses subhastes en temps real. Les DSP simplifiquen les operacions publicitàries amb aplicacions per administrar el flux de treball i per a la generació d'informes.\nEl procés de licitacions en temps real comença quan un usuari fa clic a un enllaç a un lloc web. Es genera una sol·licitud d'anunci que conté detalls de la impressió disponible.\nAquests detalls es refereixen a l'entorn de la pàgina (ubicació de l'anunci, mida), el lloc web (URL, categoria contextual) i les dades demogràfiques i de comportament dels usuaris (historial de navegació, zona horària, ubicació).\nTreball de licitacions en temps real\nEn la següent part del procés, s'envia una sol·licitud d'oferta des dels exchange de mitjans a diversos anunciants. El sistema dels anunciants valora la impressió; si hi ha comentaris positius i la impressió es valora molt, el sistema realitza una oferta en la subhasta. En l'última etapa d'aquest procés, s'avaluen les ofertes de diversos anunciants i el millor postor obté la impressió per col·locar la seva creativitat en el lloc web de l'editor.\nA continuació, us ho expliquem amb un exemple per comprendre les ofertes en temps real: pensa en un usuari que passa molt temps en llocs web de moda, revisant les últimes col·leccions i comprant roba. Mentre navega, l'usuari arriba a un lloc web que utilitza anuncis RTB.\nMentrestant, una empresa de moda i una empresa de cosmètics de luxe han mostrat interès en usuaris amb interessos similars. El sistema de RTB reconeix la compatibilitat entre els interessos dels usuaris i les sol·licituds dels anunciants, i fan una oferta per la impressió. L'anunciant que realitza l'oferta més alta guanya pot mostrar l'anunci al visitant del lloc web.\nTot el procés es realitza en una fracció de segon. L'anunciant, generalment, configura la seva campanya publicitària abans, mentre que el sistema gestiona les seves ofertes i envia les respostes adequades a les ofertes.\nEn comparació amb les formes més tradicionals de publicitat gràfica, les ofertes en temps real ofereixen molts beneficis. Entre ells, els preus d'inventari estan millorats, ja que els editors poden establir un preu mínim per al seu inventari que pot canviar en qualsevol moment. Això beneficia els editors per optimitzar el preu dels seus blocs d'anuncis específics segons la demanda.


El Jutjat de Pau és un òrgan judicial unipersonal servit per jutges no juristes (llecs) que exerceix funcions jurisdiccionals civils i penals en els casos que els hi atribueix la llei, i amb jurisdicció en el terme municipal corresponent on no hi ha Jutjat de Primera Instància i Instrucció, com és el cas de Canyelles.\nEl/la Jutge/ssa de Pau és nomenat/da pel Tribunal Superior de Justícia de Catalunya per un mandat de quatre anys, a proposta de la majoria absoluta del Ple de l’Ajuntament, del qual depèn quant a mitjans personals i materials, si bé parcialment sufragats per les subvencions atorgades pel Departament de Justícia de la Generalitat de Catalunya.\nEl Ple de l’Ajuntament també nomena entre els treballadors municipals a la persona idònia com a Secretari/ària del Jutjat de Pau, nomenament que ha de ser aprovat pel Conseller de Justícia del Departament de Justícia de la Generalitat de Catalunya.\nLes competències pròpies del Jutjat de Pau venen determinades per Llei i en concret es podrien classificar segons la jurisdicció en les següents:\nD’acord amb la Llei d’Enjudiciament Civil, els Jutjats de Pau són competents en els següents procediments:\n? JUDICI VERBAL\nReclamació de quantitats de menys de 90 €.\n? ACTES DE CONCILIACIÓ\nMediacions per tal que les parts arribin a un acord transaccional evitant així possibles litigis.\n? ACTES DE COMUNICACIÓ\nNotificacions, citacions, citacions a termini i requeriments, en matèria d’auxili judicial o exhorts que provinguin d’altres Jutjats o Tribunals.\nActualment constitueixen el gruix de l’activitat d’un Jutjat de Pau.\nD’acord amb la Llei d’Enjudiciament Criminal, els Jutjats de Pau són competents en els següents procediments:\n? ACTES D’INSTRUCCIÓ\nActuacions urgents i/o diligències per delegació del/de la Jutge/ssa d’Instrucció en el Jutge de Pau, en tots els casos que la llei no reservi exclusivament al/la primer/a.\nNotificacions, citacions, citacions a termini i requeriments, en matèria d’auxili judicial o exhorts que provinguin d’altres Jutjats o Tribunals. Actualment constitueixen el gruix de l’activitat d’un Jutjat de Pau.\nD’acord amb la Llei del Registre Civil, el Jutjat de Pau és competent, per delegació del/de la Jutge/ssa Encarregat/da del Partit Judicial de Vilanova i la Geltrú, en els següents procediments:\n? INSCRIPCIONS, dins del termini, de naixement, les de matrimoni en forma religiosa mitjançant la certificació respectiva, les de matrimoni en forma civil prèvia instrucció del corresponent expedient, les ordinàries de defunció, i les notes marginals que no siguin de rectificació o cancel·lació; i altres ordenades per l’Encarregat del Registre.\n? CERTIFICACIONS dels fets inscrits i fe de vida i estat, signades conjuntament pel Jutge i pel Secretari.\nEl Registre Civil de Canyelles al igual que els altres Registres Civils de l’Estat, es gestiona per mitjà de l’aplicatiu INFOREG, Registre Civil en línia, que suposa un salt qualitatiu i quantitatiu en la gestió informatitzada del Registre Civil, i que permet sol·licitar per Internet de forma totalment gratuïta certificacions dels fets inscrits a partir de l’any 2009:\n1) Sol·licitar certificació de naixement:\n2) Sol·licitar certificació de matrimoni:\n3) Sol·licitar certificació de defunció:\nEls/les Jutges/ses de Pau intervenen en els processos electorals, portant la documentació electoral a la Junta Electoral de Zona; en els processos de designació dels membres del Tribunal del Jurat; i altres determinades per les lleis al/a la Jutge/ssa de Pau.


El racó d'en freejack: de novembre 2005\nEspecial SIMO 2005: Vodafone presenta les seves darreres novetats per a particulars i empreses a la fira madrilenya\nLa tarifa vitamina i els mòbils de tercera generació, les principals estrelles de l'estand de l'operadora.\nSi l'any passat l'estrella de l'estand de Vodafone fou la televisió a través del mòbil i les descàrregues de música -que enguany també s'han pogut veure gràcies a Vodafone Live! a l'exterior dels pavellons-, en aquesta edició de SIMO l'atenció l'han centrat les baixes tarifes que ofereix la companyia, els seus serveis a empreses, i les noves terminals de tercera generació.\nNovetats per a empreses\nEntre les novetats que Vodafone ha presentat al SIMO per al sector empresarial destaquen la tarja de dades Vodafone Mobile Connect amb tecnologia HSDPA, primer dispositiu del mercat en integrar aquesta tecnologia que consisteix en una evolució de l'anomenada 3G (tercera generació) de telefonia mòbil per a la transmissió de dades en mobilitat, amb una velocitat de 2 Mbps, cinc vegades superior a la què ofereix l'UMTS.\nAmb aquest dispositiu, Vodafone es situa al capdavant dels serveis per a empreses a Espanya.\nAquesta tarja també es pot inserir en el nou router 3G/UMTS per tal de proporcionar connectivitat sense fils en mobilitat a 5 usuaris simultàniament. La connexió està perfectament protegida i assegurada de forma que ningú no autoritzat que es trobi prop del router pugui emprar la nostra connexió sense disposar d'autorització, al mateix temps que s'integra un tallafocs al router per a protegir-lo d'intents d'intrusió procedents d'Internet.\nJuntament amb les tradicionals terminals de telefonia mòbil i smartphones, Vodafone també ha presentat la nova PDA Wireless v1640 3G, un miniordinador que munta un processador Intel Bulverde a 520 MHz., teclat QWERTY rotatiu, dues càmeres i dos altaveus per a facilitar la videoconferència, i connectivitat per GPRS, WiFi i Bluetooth, tot això funcionant sota el sistema operatiu Windows Mobile 5.0 .\nEl disseny d'aquesta PDA la fa estèticament atractiva i molt funcional per a usuaris que necessitin treballar introduint gran quantitat de texte, tot i les dificultats inherents a qualsevol dispositiu que disposi d'un teclat tan petit.\nJuntament amb aquest dispositiu, Vodafone ha mostrat al SIMO altres terminals com la PDA HP 6515 i els telèfons Nokia 9300 i 6680 a més de tota la gamma Blackberry.\nNoves tecnologies de connectivitat\nSIMO també ha estat el marc triat per Vodafone per a posar en marxa les proves no comercials de noves tecnologies de connectivitat i comunicació com són l'HSDPA, la DBV-H i el "push to talk". La tecnologia HSDPA permet una velocitat de fins a 1,6 Mbps., mentre que la DBV-H permet rebre la senyal de televisió digital en un dispositiu mòbil.\nLa tecnologia "push to talk" permet la comunicació instantània amb dos o més usuaris simultàniament amb tan sols prémer un botó.\nComunicació a l'abast de tots, superant dificultats i barreres\nLes persones amb discapacitats auditives totals o parcials també tenen el seu espai a Vodafone, que ha presentat al SIMO la versió d'una terminal Blackberry especialment adaptada per al seu ús per part de persones sordes, a més d'una terminal Nokia 3510i unida a un dispositiu que elimina les interferències i els sorolls molestos per a aquells usuaris que emprin un audiòfon amb Telebobina "T", permetent-los mantenir una conversa sense problemes.\nEspecial SIMO 2005: Rimax presenta per primera vegada a Europa la versió 4.0 de les seves ulleres immersives\nLa companyia ha organitzat un torneig de Fórmula 1 per ordinador per a què el públic pugui comprovar l'alta qualitat gràfica que ofereix aquest nou dispositiu.\nLes ulleres immersives de Rimax arriben a la seva versió 4.0 oferint una qualitat gràfica incomparable. Posant-se-les, l'usuari veu el mateix que si es situés davant d'una pantalla de 40" a escassament dos metres de distància, amb format 16:9 i 922.000 píxels. Les mateixes ulleres inclouen uns auriculars estèreo de gran qualitat que fan que l'experiència immersiva sigui total, a més de controls de brillantor i contrast per afinar la qualitat de la imatge.\nLa connexió és de tipus RCA, de forma que les ulleres es poden connectar a qualsevol dispositiu que disposi d'aquest tipus de sortida com poden ser DVD's portàtils o videoconsoles, però dificulta el seu ús amb ordinadors, per als quals haurem de disposar d'una tarja gràfica amb aquest tipus de sortida o un adaptador del tipus indicat.\nPer tal de gaudir-ne tot estant de viatge, les ulleres immersives de Rimax inclouen una bateria de liti amb una autonomia de 8 hores, més que suficient per a gaudir de pel·lícules en un DVD portàtil, per a posar un exemple.\nEl seu disseny ergonòmic fa que s'adaptin perfectament a qualsevol usuari, tancant-se perfectament per a no deixar passar absolutament gens de llum. D'aquesta forma, quan veiem una pel·lícula, tenim la impressió d'estar en una sala de cine. A més, amb un pes d'escàssament 200 grams, són prou lleugeres com per a no molestar en absolut.\nAccessories - Rimax Virtual Vision 4.0 XL\nposted by Guillem @ 8:11 a. m. 0 comments\nMicrosoft s'apunta al carro del programari gratuït recolzat amb publicitat?\nUn memoràndum intern de la companyia filtrat als mitjans de comunicació indica que, com a mínim, la companyia de Bill Gates ha estudiat l'opció de llançar versions gratuïtes d'alguns dels seus programes més populars, suportats amb publicitat.\nLa publicació online CNET News.com publicava aquesta setmana una noticia basada en un memoràndum intern de Microsoft filtrat a la premsa, en el qual -i com a exercici teòric- s'especulava amb la possibilitat de llançar al mercat versions gratuïtes d'alguns dels seus programes, que serien recolzades mitjançant l'inclusió de banners publicitaris. Aquestes aplicacions serien els paquets Works -la suite ofimàtica dirigida a usuaris finals i, especialment, al públic més jove-, OneNote i Money.\nAquest anunci de CNET News coincideix en el temps amb la recent presentació dels serveis Live de Windows i Office, uns complements gratuïts per als principals programes de la companyia de Redmond que inclouen publicitat com a forma de finançament.\nUna forma de lluitar contra el pirateig i el programari gratuït de la competència\nCom a empresa productora de programari que té els seus productes instal·lats al 90% dels ordinadors del mon, Microsoft és també la companyia que més pateix la pirateria a la seva pell.\nOferir versions gratuïtes dels seus productes permetria deixar de banda el fenomen de la pirateria, al mateix temps que es generarien ingressos d'usuaris que actualment estan "gaudint gratuïtament" de productes de pagament. Tot i que el guany estimat per usuari i any s'estima en només 9 Euros, la suma del total d'usuaris que presumptament emprarien aquests productes faria que fossin rentables.\nUn altre objectiu que es perseguiria amb aquest model de comercialització de programari seria minimitzar l'impacte que estan tenint les iniciatives de programari lliure, que tot i que encara disposen només d'un modest percentatge del mercat, van creixent dia a dia en gran part gràcies a la seva gratuïtat -que és en el que la majoria de les vegades es fixen els usuaris, deixant en segon pla les consideracions "filosòfiques" del programari lliure-.\nEl memoràndum intern de Microsoft apunta al més alt, destacant els avantatges que tindria oferir una versió gratuïta (i probablement retallada en funcionalitats) del sistema operatiu Windows, el producte estrella de la companyia de Redmond.\nMalgrat tot, dos factors juguen en contra d'aquesta aposta: en primer lloc, Windows és juntament amb Office un dels dos productes que més beneficis generen a Microsoft, companyia deficitària en altres àrees i que, per tant, ha de cobrir les pèrdues d'uns departaments amb part dels beneficis d'altres. Tot i que és difícil saber a priori si el nou model de comercialització donaria més beneficis a llarg termini, l'estructura empresarial de Microsoft és massa gran i d'ella en depenen massa persones com per a embarcar-se en aventures massa arriscades.\nUn segon factor són els problemes tècnics inherents a la inserció de publicitat en el sistema operatiu. No queda clar si això es faria mitjançant cibertires o emprant algun altre tipus de solució, però en qualsevol cas s'hauria de fer de forma que robés el mínim espai possible per al treball dels usuaris, així com per a què no els aclaparés molt, ja que llavors la publicitat podria arribar a tenir un efecte contraproduent.\nposted by Guillem @ 12:27 a. m. 0 comments\nLa Web: 15 anys\nFou al Novembre del 1990 quan Tim Berners-Lee va publicar la primera plana web de la historia.\nL'origen de la World Wide Web (en anglès, "Teranyina d'Abast Mundial") es troba al CERN (Centre Européenne pour la Recherche Nucléaire per les seves sigles en Francés), una instal.lació científica situada a Ginebra (Suïssa) que passa per ser el laboratori de física de partícules més gran del món, incloent-hi un accelerador de partícules situat a la frontera entre el país helvètic i el seu veí francés.\nTim Berners-Lee era al 1990 un altre treballador qualsevol d'aquest centre, amb una missió per a complir: facilitar l'intercanvi d'informació entre científics dins i fora del CERN. Per a això, i aprofitant els sistemes informàtics, Lee va voler construïr un sistema que no només permetés compartir informació, si no que a més fos multiplataforma, que simplifiqués l'edició de documents, i que permetés seguir referències externes des d'un document a una altra font com per exemple quan es consulta bibliografia.\nEn aquells temps, Lee ja havia escrit un document titulat "Information Management: A Proposal" (Gestió de la Informació: Una Proposició) en el qual hi dibuixava la revolució que -sense saber-ho- estava a punt de provocar. Tot i això, no fou fins al 13 de Novembre de 1990 quan Lee va implementar completament el seu sistema de publicació d'informació basat en el model client-servidor i utilitzable a travès de xarxes informàtiques i, més concretament, d'Internet.\nLa primera web, un simple conjunt de texte i enllaços sense cap imatge, fou realitzada a l'estació de treball NeXT Cube de Lee. A partir d'aquí, i durant el període nadalenc de 1990/91, Lee va escriure el primer navegador web del món -que a més era també el primer editor- i el primer servidor.\nContent amb el seu invent, Tim Berners-Lee va publicar el 6 d'Agost de 1991 una nota en el grup de discussió alt.hypertext explicant el seu sistema, data que marca l'inici de la Web com a servei públic d'Internet.\nLa resta de la història és fàcilment deduïble i, d'altra banda, prou coneguda: la Web va créixer i es va expandir ràpidament, convertint-se en poc temps en el servei més popular de la Xarxa i un dels dos més emprats juntament amb el correu electrònic. Paral·lelament al seu èxit, també va evolucionar impulsada per institucions, empreses i particulars interessats en la seva expansió pel món a tots els nivells.\nActualment la Web dista molt del que fou en un principi, permetent un contingut molt més vistós, més interactiu i fins i tot es preveu que sigui la base per al funcionament del programari en un futur, superant el concepte de sistema operatiu i materialitzant la famosa frase "The Network Is The Computer" (la xarxa és l'ordinador) que va encunyar Sun Microsystems.\nposted by Guillem @ 11:58 p. m. 2 comments\nMicrosoft presenta serveis "live" per a Windows i Office\nL'objectiu d'aquests serveis no és substituir al programari que tenim instal·lat als nostres ordinadors, si no complementar-lo.\nEls nous serveis Windows Live uniran sota aquesta marca els serveis i el programari abans oferts per MSN, divisió que no desapareixerà però que veurà disminuïdes les seves competències a només els continguts i la informació. Així, sota el mantell de Windows Live hi trobarem la propera versió de Hotmail, rebatejada com a "Windows Live Mail", la propera versió del Messenger -la 8-, que portarà per nom "Windows Live Messenger" i el motor de recerca que actualment coneixem com a MSN Search, i que passarà a anomenar-se "Windows Live Search". Altres aplicacions incloses en aquest paquet seran els serveis de seguretat i desinfecció d'adware/spyware/virus Windows OneCare, i un servei que ens permetrà accedir als nostres preferits de l'Internet Explorer des de qualsevol ordinador.\nLa gamma de serveis inclosos a l'Office Live giraran al voltant del programari SharePoint, inclòs en el Microsoft Office, i que permet a empreses i particulars crear el seu propi portal a la intranet corporativa o comptar amb eines avançades de comunicació i col·laboració. Els usuaris comptaran amb un espai gratuït de 30 MB. en el qual hi podran construir la seva plana web i fins i tot obtenir el seu domini gratuïtament a canvi d'incloure al seu site publicitat de Microsoft.\nLa publicitat també serà la forma de finançament d'aquest servei, que comptarà amb opcions de pagament que permetran l'eliminació de la publicitat esmentada, tot i que encara no s'ha revelat l'import d'aquests comptes de pagament.\nDe moment, els usuaris interessats poden apuntar-se al programa de betatesters, encara que la fase de proves de Windows Live i Office Live només es llançarà a principis de l'any vinent.\nposted by Guillem @ 11:55 p. m. 0 comments\nLa nova barra de tasques de MSN inclou navegació per pestanyes a l'Internet Explorer\nS'avança així una funcionalitat que d'una altra forma només es veurà a partir del llançament comercial del Windows Vista, previst per a l'any vinent.\nMSN, la divisió de productes i serveis per a Internet de Microsoft, ha disponibilitzat a la Xarxa una nova versió de la seva barra d'eines per a l'Internet Explorer, que inclou diverses i interessants novetats.\nNavegació en pestanyes però abans de l'IE 7\nLa propera versió del navegador web de Microsoft (l'Internet Explorer) que portarà per número el 7, està previst que surti conjuntament amb el Windows Vista, el successor del Windows XP. Una de les característiques més destacables d'aquesta nova versió serà la possibilitat d'obrir diverses planes dins de la mateixa finestra però en diferents pestanyes, tornant al concepte de finestres anidades que la mateixa Microsoft va abandonar amb les més modernes versions del Word i que mai ha tingut amb l'Internet Explorer. La navegació en pestanyes és una característica que ja posseeixen els seus més directes competidors, com Firefox, Opera o Safari, essent a més molt lloada per part dels usuaris.\nTot i això, i amb l'anunci de la companyia de Bill Gates de què no existirà una versió de l'IE 7 per a Windows XP ni es podrà descarregar d'Internet per a instal·lar amb la versió actual del Windows, els usuaris del XP es perden aquesta funcionalitat de poder obrir diverses planes web en la mateixa finestra separades en pestanyes o, almenys, se la perdien fins a l'arribada de la nova MSN Toolbar.\nLa principal novetat d'aquesta eina és la funcionalitat incorporada d'afegir el tractament de pestanyes a l'IE 6.\nCompetència al Google Desktop Search\nDavant la competència de Google en el camp de les cerques locals, Microsoft ha incorporat a la seva MSN Toolbar la capacitat d'indexar el contingut del disc dur per a posteriorment realitzar cerques directament des del quadre de text que s'afegeix a la barra de tasques del sistema operatiu. La indexació permet reconèixer i diferenciar diferents tipus de documents, com ara arxius del Word o missatges de correu electrònic.\nPlana de la MSN Toolbar\nposted by Guillem @ 3:18 p. m. 1 comments\nPrimer LiveCD d'OpenSolaris que arrenca en un entorn gràfic\nFins ara havíem pogut gaudir només de poques eines basades en OpenSolaris, i sempre en línia de comandes.\nBeleniX és la primera distribució d'OpenSolaris -el projecte d'alliberament del codi font de Solaris, el Unix propietari de Sun Microsystems- que arrenca cap a un entorn gràfic, en aquest cas Xfce 4. Certament no es tracta de Gnome (un dels entorns preferits de Sun) o el Java Desktop System (l'entorn d'escriptori de la pròpia Sun, basat en Gnome i en la tecnologia Java), però proporciona tota la funcionalitat necessària i és prou lleuger -de fet està pensat per a màquines amb escassos recursos de maquinari o ordinadors antics- com per a incloure'l en aquesta distro d'OpenSolaris.\nBeleniX ha estat desenvolupat a l'India per programadors de Sun Microsystems amb l'objectiu de donar a conèixer aquest sistema operatiu al seu país. La intenció és que des d'un Live CD evolucioni fins a una distribució completament instal·lable en disc dur. Aquest primer pas respon a una voluntat divulgativa, que sens dubte es farà més fàcil en forma de CD Live, tal i com ja han demostrat aquestes eines en un altre sistema operatiu com és Linux.\nDe moment es pot descarregar lliure i gratuïtament la versió 0.2 en format ISO preparada per a "torrar" des de la mateixa plana web del projecte.\nposted by Guillem @ 3:15 p. m. 0 comments


“Hi ha un empoderament de la dona a les històries escrites per joves”\nQui no ha gaudit llegint les històries escrites per Jordi Sierra i Fabra o per Joanne K. Rowling amb Harry Porter? L’aventura de crear històries a través de l’escriptura és un acte apassionant i molt creatiu. I si ho fan joves és molt més excitant. El concurs literari Ficcions ho fa possible per als alumnes de 3r o 4t d’ESO, Batxillerat o Cicles Formatius. El passat 11 d’octubre va ser l’inici de l’11a edició Ficcions i fins el 24 de març es poden enviar els capítols de la història. Les millors històries guanyaran aparells tecnològics per a l’escola i l’alumnat com, per exemple, iPads, PlayStations, iPhones o Reproductors MP3.\ncomunicació | 02/03/2019\nLaura Mesalles (Foto; Esther Molas)\nEsther Molas.- Per conèixer millor aquest concurs literari, conversem amb Laura Mesalles, responsable de Ficcions i cap de Comunicació de l’Associació de Mitjans d’Informació i Comunicació.\n- En aquesta 11a edició del concurs Ficcions, s'ha superat el nombre de participants de l'any passat?\nSí, aquest any hem superat la xifra de participació de l’any anterior. Hem arribat als 3.801 participants de 306 centres educatius de Catalunya, Illes Balears i País Valencià enfocats a joves de 14 a 18 anys. El que suposa un augment d’un 6% respecte a 2018, la participació més elevada fins al moment.\nDe totes les persones inscrites, el 62,5% són noies. De Catalunya participen a Ficcions un total de 2.723 joves. Més en concret, la demarcació de Barcelona ha arribat als 1.860 participants, Girona a 428, Lleida a 215, Tarragona a 219 i a la Catalunya Nord hi ha hagut 1 jove inscrit. A les Illes Balears 494 nois i noies s’han inscrit en el concurs. L’illa amb més participació és Mallorca amb 197 alumnes, seguit d’Eivissa amb 186 i Menorca amb 111. Per últim, 218 joves s’han inscrit de València, 213 de Castelló i 153 d’Alacant arribant als 584 participants en tot el País Valencià.\n- Quines temàtiques són les més utilitzades?\nDoncs ens hem trobat històries de tota mena. Normalment, solen ser més d’aventures i detectius (crims) en molts casos, però sempre hi ha darrere altres temes com l’amor o la família. Però cada cop tracten més temes relacionats amb l’orientació sexual, les drogues, el bullying, la violència de gènere, i de terror.\n- Hi ha històries que engloben la perspectiva de gènere?\nPel que fa a la perspectiva de gènere sí que és cert que hi ha un empoderament de la dona a les històries, són més protagonistes i assumeixen rolls que antigament anaven més lligats als homes.\nPerò, així i tot, en algunes ocasions ens trobem amb històries molt ben narrades que et fan pensar si el que expliquen pot ser una experiència pròpia, sobretot en temes com el bullying i/o la falta d’atenció dels pares sobre els nens en moltes ocasions motivada per l’excés de feina d’aquests.\n- Quins criteris utilitzarà el jurat per premiar la millor història?\nEl jurat està format per persones vinculades al món de la literatura i l’educació. El que es valora de les històries és que tinguin una bona qualitat literària, que segueixin una coherència argumental i que siguin originals. A més, també es valora el llenguatge utilitzat i les faltes d’ortografia.\n- Com valora l'evolució del concurs Ficcions?\nEl concurs va començar fa 13 anys impulsat per la revista Secundèria, editada per l’actual secretari general de l’AMIC, Josep Ritort. Ficcions va patir dos anys d’aturada quan la publicació es va veure obligada a deixar d’editar per la crisi econòmica. Aleshores l’AMIC ho va reprendre el 2014 amb la 6a edició. Aquella primera edició va aconseguir engrescar 1.796 participants i des d’aleshores fins a l’11a edició ha augmentat un 112% la participació en cinc anys. Cada cop té millor acollida dins del món acadèmic i més professors coneixen el concurs, i decideixen integrar-ho com una activitat acadèmica a les aules. Això també ha fet que des de l’organització hàgim augmentat el nombre de premiats i de lliurament de premis. Actualment, fem entregues a Menorca, Eivissa, València, Mallorca i Barcelona, i reconeixem a tres professors motivadors un per cada territori: Catalunya, Illes Balears i País Valencià.\nSort a totes les persones participants.\nMés informació al web http://www.ficcions.cat


Curs de Pre-monitor Edició Estiu – Village Niu\n29/04/2022 por Anna Torremajor\nCalendari, preu i inscripcions\nEl Curs de Premonitor/a és un curs introductori al món del lleure i l’esport des de la vessant educativa, adreçat a joves entre 14 i 17 anys que volen participar, col·laborar o ajudar en activitats d’educació en el lleure.\nD’aquesta manera l’alumne entendrà què suposa realitzar aquesta feina i coneixerà alguns recursos i eines bàsics.\nAquest curs no és una formació oficial i per tant la Direcció General de Joventut no expedeix la titulació. Els alumnes que superin el curs obtindran el següent certificat expedit per Village Niu:\nDiploma d’Assistència i Assoliment de Continguts al Curs de Premonitor\nAquest curs està organitzat i impartit per Village Niu reconeguda per la Direcció General de Joventut i el Servei Català d’Ocupació.\nEls premonitors són menors d’edat, i per tant la formació no inclou la realització de pràctiques a empresa. Quan col·laborin amb alguna entitat, hauran d’estar sempre sota la supervisió d’un monitor titulat, major d’edat.\nLa formació s’imparteix en modalitat teòrico-pràctica i consta de dinàmiques i exercicis que permeten posar en pràctica els coneixements que els alumnes han d’adquirir.\nEdició Estiu: des del 27/06 al 01/07 de 09h a 13h\nInscripcions: fins el 15/06. Fes clic aquí per a què el teu tutor/a faci la inscripció.\nTambé organitzem el Curs de Premonitor/a per grups tancats i a mida, a petició d’ajuntaments, escoles o altres entitats.\nEl Curs de Premonitor/a va dirigit a nois i noies entre 14 i 17 anys, que encara no tenen 18 anys i per tant no poden cursar el Curs Oficial de Monitor/a de Lleure.\nAquest curs permet que els alumnes tinguin un primer contacte amb el món del lleure i l’esport educatiu, i els ajudarà a valorar si volen seguir formant-se en aquests àmbits.\nA partir dels 18 anys, podran realitzar el Curs de Monitor/a d’Activitats d’Educació en el Lleure Infantil i Juvenil. Cal tenir en compte que el curs de premonitor/a no és requisit indispensable per accedir-hi.\nEl curs té una durada total de 20 hores i inclou els següents continguts qeu es treballen de manera transversal o especifica al llarg de les sessions:\nIntroducció a l’educació en el lleure\nIntervenció i dinàmiques grupals\nTècniques pedagògiques del joc\nTècniques d’expressió teatral i musical\nLa formació s’imparteix en modalitat teòrico-pràctica i les sessions s’imparteixen a través de dinàmiques i exercicis que permeten posar en pràctica els coneixements que els alumnes han d’adquirir.\nCategorías Activitat en Català/Castellà, Activitats A Instituts, Activitats a Village Niu, Activitats Batxillerats i Formació Professional, Cursos Juvenils, Novetats a Instituts Navegación de entradas\nEs martes 18:10 — Estem oberts!


Una aranya, fossilitzada en ambre mentre protegia les seves cries fa 99 milions d’anys\nL'aranya atrapada per la resina i conservada en ambre mentre protegia els seus ous | Universitat de Kansas\nObservar aquest tipus de comportaments al registre fòssil és extremadament rar\nDemostrant que la seva cura ferotge de les cries no ve de nou sinó que va aparèixer fa gairebé 100 milions d’anys, una femella d’aranya ha estat descoberta, conservada en resina fossilitzada, protegint la seva descendència. Segons explica un article a la revista ‘Proceedings of the Royal Society B’, l’animal, trobat a Birmània, pertany a una família actualment extingida però que, ja aleshores, tenia l’instint de protecció de les seves parentes actuals.\nLes aranyes, de fet, són entre els éssers més antics que continuen poblant el nostre planeta, i es calcula que van aparèixer fa, com a poc, 300 milions d’anys. A la peça d’ambre descoberta, la femella està envoltant un sac ple d’ous a punt d’eclosionar i a l’interior dels quals, fins i tot, ja es poden veure les petites aranyes. Totes elles van quedar cobertes en resina que, fossilitzada, els ha permès arribar fins als nostres dies i observar el seu comportament en una era en què les aranyes compartien el món amb els dinosaures, durant el període Cretaci.\nLa troballa a més, també indica que les aranyes acabades de néixer es quedaven a prop de la seva mare, que les protegia de qualsevol amenaça fins que eren capaces de viure per sí soles. Aquest comportament, que continua produint-se a dia d’avui, és molt poc comuna en el registre fòssil, com és de suposar. Així, tot i que se suposava que s’havia originat fa moltíssim temps, és molt interessant tenir-ne proves directes tan antigues, conservades d’una manera que és coneguda arreu del món gràcies al paper que jugaven els atròpodes fossilitzats, en aquest cas els mosquits, a la pel·lícula ‘Jurassic Park’.


Judici pels incidents a la UAB - Notícies Política - Notícies Política - e-notícies\nPolítica · 8 d'Octubre de 2019. 16:38h.\nEl fiscal demana tres anys de presó per ultratge a la bandera i coaccions\nEl judici contra tres estudiants acusats d'increpar membres de Societat Civil Catalana i estripar una bandera espanyola al campus Bellaterra de la Universitat Autònoma de Barcelona ha quedat aquest dimarts vist per sentència.\nEl jutjat de Sabadell ha acollit aquest dimarts el litigi pels fets, que es van produir l'abril de 2016, quan els tres estudiants de la UAB van increpar i estripar una bandera espanyola en una parada que l'entitat espanyolista Societat Civil Catalana havia muntat al campus de Bellaterra de la UAB. La fiscalia demana tres anys de presó pels joves per un delicte de coaccions i ultratge a la bandera amb agreujant d'odi.\nEls joves de l'entitat espanyolista que han declarat com a testimonis, han assegurat que van sentir-se coaccionats i que els van increpar al crit de "feixistes" i "nazis". Per la seva part, els estudiants de la UAB han denunciat ser víctimes d'una "persecució ideològica contra l'independentisme, l'antifeixisme i el moviment estudiantil" i han negat els fets.\nSocietat Civil Catalana va denunciar que un grup d'estudiants independentistes els va agredir i amenaçar durant una mostra d'entitats celebrada a la Universitat Autònoma de Barcelona l'abril de 2016. L'entitat unionista va assegurar que els estudiants van arrencar amb una navalla i al crit de "feixistes" la bandera espanyola que hi havia a les carpes de l'organització. Els independentistes, prèviament, també havien penjat una pancarta on es podia llegir: "Prou de feixisme emmascarat. SCC fora de la UAB".


El dia 9 de desembre Gerard Piqué es va fer de Twitter (@3gerardpique), i en només 35 dies ja té quasi 173.000 seguidors -o followers -. Els seus amics íntims Carles Puyol (@carles5puyol) i Cesc Fàbregas (@cesc4official) ja fa més temps que són tuitaires: el capità del Barça ja té 543.000 seguidors, i el de l'Arsenal, 297.000. Des d'aquell 9 de desembre, les converses entre ells tres s'han fet famoses a la xarxa, i de fet més d'un mitjà de comunicació se n'ha fet ressò a les seves pàgines, i també a internet. Sovint aquestes converses creuades han aixecat alguna crítica tant pel to que feien servir com pel fet que les facin públiques, ja que els prop 600.000 seguidors de Puyol, per exemple, han pogut saber com era l'arbre de Nadal de Piqué, i que Puyol acostuma a tenir la nevera buida. Cap prohibició\nNi el Barça ni Guardiola tenen cap intenció de prohibir ni limitar l'ús d'aquesta xarxa social per part dels seus jugadors -ara només en tenen Piqué, Puyol, Iniesta i Adriano-, i només se'ls demana seny i sentit comú, cosa que consideren que ja tenen. "Quan estan a casa no els controlo [els jugadors] ni tinc intenció de fer-ho", va dir el tècnic fa unes setmanes preguntat sobre si faria com Vicente del Bosque al Mundial, que va prohibir l'ús del Twitter i el Facebook durant els 50 dies de concentració. Des del club afirmen que les converses que tenen entre ells són bastant innocents i sense "perill", i que els apropa als seus seguidors en lloc d'allunyar-los; però que de totes maneres el departament de recursos en línia del Barça s'ha posat a disposició de la plantilla per si tenen algun dubte sobre l'ús del Twitter o qualsevol altre xarxa social d'internet. Trina Milán, que és presidenta d'Stic.cat i la coordinadora del consell 2.0 de la campanya de Sandro Rosell, és una veu autoritzada per parlar de l'ús de les xarxes socials i assegura que "no és l'eina [el Twitter] qui fa bé o mal, són les persones: tal com són a la vida, són a la xarxa". Milán considera molt positiu que persones conegudes, i en aquest cas futbolistes usin aquesta eina perquè els apropa a la gent de manera fàcil i ràpida, "és l'esclat del Twitter, és com una xarampió comunicacional, i el que fan els jugadors a la xarxa no ha de desvirtuar el que fan sobre la gespa". I és que Trina Milán creu que el Barça, com un dels pocs clubs del món que encara pertany als socis, està obligat a ser proper a la seva gent, i això obliga els seus membres a ser acurats. El Barça com a institució ja té diferents comptes de Twitter per informar i explicar les activitats del club de manera immediata, i creu que "els twitters dels jugadors són dels jugadors, però ells ja saben quin és el model a seguir, que és el model del Barça". Un reglament seria estèril\nEl Barça Lassa de Sito Alonso tornarà a la feina el 14 d'agost


UB Ja hi som! I amb més foc que mai | Agenda d'activitats de dinamització lingüística\nEl passat dissabte ens vam trobar al costat de l’església de Santa Anna per anar a celebrar una nit de bèsties i foc. No ens ho esperàvem però ens va sorprendre una diablessa ben carregada de pirotècnia. La tarda va ser un no parar. Després de proposar un joc de coneixença entre nosaltres, el Pep ens va explicar l’origen i la resignificació de tradicions catalanes com les bèsties i els diables, així com altres tradicions populars pròpies de casa nostra. Tot seguit, la diablessa ens va explicar la seva experiència personal com a membre d’una colla de diables i ens va detallar el vestuari necessari per poder cremar sense por.\nUn cop endinsats en el món pagà, vam seguir amb una altra prova, on tots depeníem de l’ajuda dels companys per enganxar les paraules que corresponien a cada peça de vestir de la diablessa. I, finalment, el millor de tot: els guanyadors els vam transformar en diables i van poder cremar com autèntics diables.\nPer acabar la nit de bèsties i foc, vam anar a la plaça Sant Jaume per veure la cercavila de dracs i bèsties acompanyades de gralles i timbals.\nAquest és el so i l’olor de la festa!!\nPodeu mirar totes les fotos i els videos al nostre facebook.\nEscrit per ub-editor el 22 de September, 2013


Colau, copresidenta de la principal xarxa internacional de ciutats\nL'alcaldessa de Barcelona ha estat escollida una dels sis copresidents de Ciutats i Governs Locals Units\n3 min. Barcelona 16/10/2016 09:40\n651x366 Colau, al consell mundial de la CGLU, amb el nou president de la xarxa, Parks Tau, el tercer per l'esquerra / AJUNTAMENT DE BARCELONA Colau, al consell mundial de la CGLU, amb el nou president de la xarxa, Parks Tau, el tercer per l'esquerra / AJUNTAMENT DE BARCELONA\nEl protagonisme de Barcelona en les xarxes internacionals de ciutats que volen actuar com a contrapoder dels estats o, almenys, reivindicar més poder i intervenció local en els afers globals, és un dels objectius manifestos d' Ada Colau. I l'alcaldessa ha aconseguit aquest cap de setmana fer un pas més en aquesta direcció.\nCiutats i Governs Locals Units (CGLU) ha escollit Colau per a una de les sis copresidències de la xarxa, de la qual formen part més de 1.000 ciutats d'un total de 127 països dels 191 que integren l'ONU. Els membres d'aquesta organització representen més de la meitat de la població mundial.\nLa tria de l'alcaldessa de Barcelona per a aquest càrrec s'ha fet a Bogotà, on s'ha celebrat el consell mundial de la CGLU i s'ha renovat la direcció. Parks Tau, president l’associació de municipis de Sud-àfrica, ha assumit la presidència de la xarxa, que ha guanyat l'elecció davant de l’alcalde de Kazan, que tenia el suport de Colau. Tau reivindica la necessitat de fer de la CGLU una interlocutora forta enfront de les diverses administracions. De fet, es tracta d'una organització reconeguda per l 'ONU i que permet a les ciutats la interlocució directa amb tots els nivells institucionals.\nJuntament amb l'alcaldessa de Barcelona han estat escollits copresidents Roland Ries (Estrasburg, França), Tahir Akyürek (Konya, Turquia), Wen Guohui (Guangzhou, Xina), Mauricio Rodas (Quito, Equador) i Anne Hidalgo (París, França), que conserva la responsabilitat en la comissió de gènere.\nA més a més, la CGLU manté la seva seu institucional a Barcelona. I amb aquestes credencials Colau arribà demà a la conferència mundial Habitat III de les Nacions Unides, una cimera sobre habitatge i desenvolupament sostenible que té lloc cada 20 anys i que se celebra a Quito, on els estats debaten la nova agenda urbana. Amb la vista posada en aquesta trobada, Ada Colau, Anne Hidalgo i l'alcaldessa de Madrid, Manuela Carmena, van emetre dijous un manifest conjunt en què reivindiquen més paper de les ciutats com a motor de canvi i d'aliances que poden afrontar els nous reptes socials amb més agilitat que els estats, per la qual cosa reclamen un millor finançament.\nSegons Colau, les ciutats estan cridades a ser actors imprescindibles per aturar el creixement de les desigualtats i el canvi climàtic, entre altres objectius. "Sense les ciutats, això no serà possible, i hem de tenir una xarxa potent que garanteixi el seguiment, el finançament i el compliment dels acords globals", ha manifestat durant el consell mundial de CGLU, en què ha intervingut per fer una crida a la unitat i per reivindicar que "aquest és el segle de les ciutats".\nColau té previst intervenir demà en la sessió plenària d’obertura de la conferència mundial Habitat III, i també participarà en una conferència conjunta de ciutats on es demanarà el ple compliment dels compromisos de la cimera del clima que es va celebrar a París.\nColau, Carmena i Hidalgo exigeixen finançament i poder per a les ciutats en un manifest


Més de 50 espectacles i 400 artistes a la nova temporada del Grup Balaña - Teatre Barcelona\nAl Grup Balaña estan de celebració: aquest any 2019, el Teatre Tívoli commemora el seu centenari i ho fa amb l’energia renovada de seguir sent l’epicentre de grans musicals, concerts i espectacles de reconeguts artistes del panorama nacional i internacional.\nMés enllà d’això, el prestigiós grup encara la nova temporada en els seus cinc escenaris amb la satisfacció d’haver acollit més de 650.000 espectadors en l’anterior temporada 2018-19, el que representa un 26% del total d’espectadors de Catalunya. És a dir, una de cada quatre persones que van anar al teatre la temporada passada va escollir Grup Balaña.\nMusicals, intriga i molt més\nPel que fa a la temporada 2019-20, Grup Balaña ha presentat més de 50 espectacles, incloent-hi sis grans musicals (Flashdance, El jovencito Frankenstein, West Side Story, A Chorus Line, El médico i La tienda de los horrores), comèdies, un thriller (Muerte en el Nilo), monologuistes, espectacles de dansa i concerts. Del conjunt d’espectacles -en els que actuaran més de 400 artistes, entre actors, cantants, músics i ballarins-, 32 títols són estrenes a Catalunya i 15 són èxits que tornen.\nEls millors humoristes del moment\nCom no podia ser d’una altra manera, l’humor tindrà una presència destacada dins de la programació del grup aquesta temporada. Entre els diferents espectacles programats, podrem veure humoristes com Dani Rovira (Odio), Santiago Segura – José Mota – Florentino Fernández (El sentido del humor), Tricicle (Hits), Los Morancos (X40+), Javier Coronas – Javier Cansado – Pepe Colubi (Ilustres ignorantes), Goyo Jiménez, Quim Masferrer (Bona gent), Faemino y Cansado, Jorge Ponce – Iggy Rubín – Antonio Castelo (Hard Party 2), Bruno Oro (Immortal), Alex Clavero i J.J. Vaquero, Victor Parrado (El peliculero), El Monaguillo, Tian Lara (El anticoach), Joaquín Reyes, Edu Soto (Más vale solo que ciento volando), Andreu Casanova (Tínder Sorpresa), Pantomima Full (En su cabeza era espectacular), Juan Amodeo (La máquina del tiempo), David Guapo i Toni Moog que bat el rècord de permanència al Club Capítol amb la seva 11a temporada que iniciarà estrenant l’espectacle: Fortnique.\nCal destacar també que a Grup Balaña aposten per la versió original a l’hora de programar espectacles de destacats monologuistes anglesos i americans Després de la bona experiència de l’any passat amb Jim Gaffigan, per a aquesta temporada ja han confirmat a Regginald D. Hunter i Rich Hall.\nLes comèdies més divertides\nMés enllà dels monòlegs, també destaquen en la programació comèdies com El funeral amb Concha Velasco, la comèdia interactiva Pecats imperdonables, la nova obra de Jordi Casanovas Sopar amb batalla, l’estrena de Smiley, després de l’amor (continuació de Smiley, una història d’amor de Guillem Clua amb Ramon Pujol i Albert Triola) i el retorn de Coitus la comèdia, Escenas de la vida conyugal (amb Ricardo Darín) i l’inesgotable Pel davant i pel darrere.\nEn defnitiva, la programació d’enguany del Grup Balaña inclou tants espectacles i tan diferents que segur que cada espectador podrà escollir el que més s’adapti a les seves preferències. Si voleu consultar la programació completa dels quatre teatres del grup, ho podeu fer en els següents enllaços: Teatre Tívoli, Teatre Coliseum, Teatre Borràs, Club Capitol.


L'Aeroclub d'Alacant celebra el seu 50 Aniversari al costat de la UA amb un ampli programa d'activitats durant el mes de novembre. Actualitat Universitària\nL'Aeroclub d'Alacant celebra el seu..ctivitats durant el mes de novembre\nExhibició de drones, una exposició fotogràfica, la instal·lació de simuladors de vol i una placa commemorativa al costat de la Torre de Control del Campus, entre els actes previstos\nAlacant, 5 de novembre de 2014\nLa Universitat d'Alacant celebra el 50 Aniversari de l'Aeroclub d'Alacant amb un ampli programa d'activitats, coorganitzat per les dues institucions, que es durà a terme durant tot el mes de novembre. El programa de celebració arranca demà dijous 6 a les 11:30 hores, amb la Inauguració d'una placa commemorativa del 50 aniversari de l'Aeroclub en la Torre de Control del Campus, per part del rector de la UA, Manuel Palomar, acompanyat pel director de l'Aeroclub d'Alacant, Israel Martínez. L'acte comptarà també amb l'assistència del vicerector de Campus i Sostenibilitat, Rafael Muñoz, Ramón Rizo, professor de Ciència de la Computació i Intel·ligència Artificial, Josep Ochoa, director del Secretariat de Promoció Cultural i Lingüística, i Carles Martín Cantarino, coordinador de l'Aula de la Ciència de la UA, a més d'una àmplia representació de l'Aeroclub alacantí.\nFinalitzada la inauguració de la placa commemorativa, tindrà lloc una exhibició de drones en l'amfiteatre de l'aulari II, a càrrec de l'empresa SegurDrone, empresa acaba de llançar, juntament amb l’Aeroclub Alacant, la 2a Escola Oficial de Drones a Espanya. Gonzalo Cao, organitzador del programa per part de la UA, avança que podrà seguir-se el vol dels drones a través de pantalles instal·lades a l'amfiteatre i també estaran exposats diversos models de drones destinats a diverses aplicacions com ara agricultura o vigilància, entre d’altres.\nLa UA ha instal·lat també dos simuladors de vol i una exposició fotogràfica en el vestíbul de l'aulari II, que podran visitar-se després de l'exhibició de drones. Els simuladors de vol, una cabina d’un F-18 i un jet de la Patrulla Àguila, estaran a la disposició dels visitants que desitgen provar-los i, segons detallen els organitzadors, fins i tot permetran simular un aterratge en el que va ser la pista original del Campus, per a la qual cosa s'ha encarregat un programa especial que la recrea. La Universitat d'Alacant vincula d'aquesta manera el seu passat com a aeròdrom, del qual manté la Torre de Control i els antics hangars reconvertits avui en zona enjardinada, amb el seu futur com a centre de docència i investigació, ja que la UA té el seu propi grup d’investigació en drones.\nLa jornada de demà es completarà amb la visita a l'exposició fotogràfica terrestre i aèria, instal·lada en el vestíbul de l'aulari II, que romandrà oberta al públic fins a finals de mes. La mostra recull una retrospectiva dels terrenys i les instal·lacions de l'aeròdrom original de la UA, imatges dels 50 anys de l'Aeroclub d'Alacant i fotografies que mostren l'evolució de l'aeròdrom en l'època del CEU, fins a convertir-se en aeroport i després en la Universitat d'Alacant.\nCartell 50 Aniversari de l'Aeroclub d'Alacant (I)\nCartell 50 Aniversari de l'Aeroclub d'Alacant (II)


Barnils, sort en tenim d'Internet! - Saül Gordillo - Blogs de l'indirecte!cat\nOpinió amb independència. Diumenge, 21 d'abril de 2019 04:27 h\nUna vegada més la xarxa ha compensat el dèficit dels mitjans tradicionals en la cobertura d'una informació, en aquest cas el desè aniversari de la mort del periodista de referència que va ser Ramon Barnils. Els mitjans tradicionals del nostre país haurien de prendre nota d'això, i saber interpretar què esperen i desitgen els ciutadans/lectors/consumidors. Els dies previs al 14 de març l'activitat al fil #Barnils a Twitter i a la pàgina de Facebook era notable, i es veia venir que hi havia una comunitat internauta sensibilitzada amb la figura d'aquest professor i professional estimat. Les eines 2.0 són una bona pista per interpretar què pot interessar als compradors/consumidors dels suports tradicionals, però el periodisme i els mitjans d'avui encara insisteixen a tapar-se els ulls i mirar cap a una altra banda. Que Barnils interessava era evident, fent un cop d'ull a TW i FB i llegint blocs els dies i les hores prèvies a l'efemèride.\nNo obstant això, només El Punt, l'Avui i l'Ara com a mitjans de paper van publicar informació al respecte, segons aquest recull de Media.cat. Els hereus de Barnils deuen ser legió, però influeixen poc en els suports tradicionals. Només sabem de l'excepció radiofònica de L'oracle de Catalunya Ràdio, en el programa d'aquest dimarts, i de la televisiva de la consorciada Comunicàlia. Les ràdios i televisions nacionals, a les quals tant va oferir Barnils en programes i tertúlies memorables, han passat de puntetes. La xarxa, i quan dic xarxa vull dir els mitjans digitals pròpiament dits i les eines socials que fa servir la gent, ha donat el to en el reconeixement públic a un bon periodista i patriota compromès. L'oblit dels grans mitjans, polític (només un n'ha parlat) i institucional (només s'ha mogut el Grup de Periodistes Ramon Barnils) és esfereïdor. Sort en tenim de la Internet catalana, Barnils!\n(Dilluns, coincidint amb el desè aniversari vaig escriure al meu bloc Ramon Barnils i l'agència nacional.)\n4880 lectures Cap comentari


Temps de dones, dones en el temps | card.cat\nD’aquest calendari se fa una tirada de 45.000 exemplars i es publica en castellà, català, gallec i asturià i és gratuït.\nEnguany el calendari està dedicat a les Dones escriptores (de l’Edat Mitjana als nostres dies) amb noms com Gloria Fuertes, Carmen Martín Gaite, Zenobia Camprubí, Almudena Grandes, Maria Antònia Oliver o Caterina Albert (Víctor Català).\nEn aquesta edició les il·lustracions han estat a cura de Patricia Fidalgo, una jove il·lustradora que ha realitzat 24 dibuixos a color.\nSi voleu veure el vídeo promocional del calendari ho podeu fer a\nAquest article s'ha catalogat com a Cultura i s'ha etiquetat amb dones per Tomàs Martínez. Afegeix a les adreces d'interès l'enllaç.


Cel·lulitis i flacciditat cutània - Clínica Dr. Sáez\nCel·lulitis i flacciditat cutània\nDietes i prevenció de sobrepès\nHiperhidrosis o hipersudoració\nLa cel·lulitis és un excés de greix localitzat que pot anar acompanyada, o no, de sobrepès. Es produeix com a conseqüència de la flacciditat cutània i l'acumulació d'aigua, greix i toxines.\nMitjançant el tractament combinat de mesoteràpia corporal juntament amb l’indiba DeepCare ® i la Teràpia Percutanea d'inducció de col•lagen es pot aconseguir una important milloria, disminuint el volum d'aquestes zones i retensant la pell.\nEstà indicada per a persones amb pes normal o obesitat lleu que presenten acumulacions de teixit adipós en àrees localitzades i volen millorar el seu contorn corporal i reafirmar la pell, millorant les estries i l'aparença de la pell de taronja.\nLes àrees més freqüentment tractades es detallen a continuació.\n• Abdomen i cintura.\n• Cuixes i malucs.\nHi ha diferents causes que l'originen. Entre aquestes destaquen les alteracions hormonals i de la circulació sanguínia, l'envelliment del teixit, l'estrès, el sedentarisme, la postura i l'herència, entre d'altres.\nEl tractament es realitza mitjançant la combinació de diferents tècniques que es potencien unes als altres per obtenir millors resultats.\nConsisteix en injectar substàncies lipolítiques (destructores de greix) i venotòniques (afavoridores de la circulació sanguínia) a la zona a tractar.\nUn cicle de sessions de mesoteràpia normalment consta de sis a dotze sessions.\nInicialment, la freqüència és setmanal, fins arribar a espaiar les sessions entre dues i tres setmanes, arribant a la fase d'estabilització on la periodicitat serà cada dos o tres mesos.\n• INDIBA Deep Care ®:\nConsisteix en la inducció duna hipertèrmia (increment de temperatura) local mitjançant ones de radiofreqüència.\nCom a conseqüència s’incrementa de forma localitzada el flux sanguini, que actua sobre l'intercanvi iònic i el potencial elèctric cel·lular, augmentant la bioestimulació, obtenint els següents efectes:\n- Milloria en el drenatge de la pell i acceleració de la seva recuperació.\n- Mobilització del greix localitzat i reducció dels nòduls de greix.\n- Milloria la laxitud de la pell, reduint les arrugues a la zona del coll, la cara i estimula la remodelació corporal.\nINDIBA Deep Care ® actua produint un efecte antiaging sent un excel•lent reductor i reafirmant en l'àmbit dels tractaments corporals.\nTERÀPIA PERCUTÀNIA D'INDUCCIÓ DE COL•LAGEN\nAquesta tècnica es fonamenta en l’estímul mecànic que representen les microescoriacions produïdes amb un cilindre dotat de petites agulles.Els seus beneficis es descriuen a continuació:\n- Activació de col•lagen i l’elastina que provocarà el retensat de la pell.\n- Activació del sistema limfàtic, millorant l'eliminació de les toxines que s’originen a la pell com a conseqüència de l’estrès i l’envelliment..\nPosteriorment, aprofitant els microorificis produïts pel cilindre, s'apliquen solucions encapsulades nanosomades tòpiques, formades per silici, àcid hialurònic, àcid salicílic i vitamines A, C, E. D’aquesta manera s'aconsegueix una absorció, penetració i difusió de fins a 200 vegades superior (respecte a la seva aplicació sense l’estímul mecànic del cilindre).\nAmb aquesta combinació de tècniques s'aconsegueix una disminució important del volum, una pell més fina i reafirmada alhora que redueix la mida de les estries i millora l'aparença de la pell de taronja.


En marxa el projecte ‘Nous Avis’ de La Salle Sant Celoni per ajudar persones de la 3a edat – Tria Escola Cristiana\nEn marxa el projecte ‘Nous Avis’ de La Salle Sant Celoni per ajudar persones de la 3a edat\nPàgina inicial/Vida escoles/En marxa el projecte ‘Nous Avis’ de La Salle Sant Celoni per ajudar persones de la 3a edat\nAquest mes de febrer s’ha posat en marxa el projecte Nous Avis de La Salle Sant Celoni. és el relleu del projecte Ajuda a la tercera edat, que durant el curs passat va realitzar un grup d’alumnes de 4t d’ESO del centre en el marc del projecte FAIG-APS (Aprenentatge i Servei).\nAjuda a la tercera edat va ser el projecte més votat al concurs de l’Ajuntament Jove de Sant Celoni i va obtenir una dotació de 1600 € per fer-lo realitat. Una xifra que ha permès els alumnes adquirir jocs de taula, carros de la compra, entre altres, per donar el servei que les persones necessiten.\nActualment són 11 els alumnes de La Salle Sant Celoni que participen en aquest projecte i que, per parelles, ajudaran 5 avis i àvies des d’aquest mes de febrer i fins al juny.\nLa col·laboració es fa un dia a la setmana durant una hora i mitja i, per tal d’adaptar l’ajuda a les necessitats de l’avi o l’àvia, s’ha fet una reunió inicial entre la persona gran, una educadora social i els alumnes. Així, pacten si l’avi/a necessita companyia, o ajuda per anar a comprar, passejar…\nEl projecte Nous Avis va néixer l’any passat gràcies a sis alumnes del centre. Ara, els 11 alumnes que l’estan realitzant volen elaborar una plataforma que permeti alumnes d’altres escoles del municipi inscriure’s en el programa i facilitar el Servei Comunitari que aviat serà obligatori per a tots els alumnes de 3r i 4t d’ESO.\nsgallego2019-02-15T12:42:53+00:00Tags: 08025745, avis, La Salle Sant Celoni|


Fundació Quiero Trabajo | Acord Ciutada per una Barcelona Inclusiva | El web de la ciutat de Barcelona\nAdreça C/ Mallorca 194 principal 2ª\nCorreu electrònic vanessa@quierotrabajo.org\nAdreça web www.quierotrabajo.org\nDescripció La FQT (www.quierotrabajo.org) assessora, vesteix i instrueix a dones que tenen una entrevista de feina confirmada, perquè se sentin capaços, segures i preparades al moment d'enfrontar-se a la seva entrevista. La FQT ofereix sessions de dues hores de formació o "coaching" amb personal voluntari qualificat (directius de RRHH, psicòlegs o coachs professionals), i una sessió d'estilisme, a més d'un conjunt de roba adequat per acudir a l'entrevista. Durant aquests temps , aconseguim reforçar la seva autoestima i augmentar la seva confiança.\nEl 80% de les dones que han passat pels serveis de reinserció de les diferents entitats i les sessions que ofereix la Fundació, han aconseguit el lloc de treball al qual optaven.\nÉs un model provat que porta funcionant amb èxit més de 20 anys en més de 30 països, a través de les Fundacions Dress for Success (www.dressforsuccess.org) i Smart Works UK (www.smartworks.org.uk), i que ha ajudat gairebé 1.000.000 de dones sense recursos a accedir a un lloc de treball a tot el món.\nEl concepte d'allò que oferim és molt senzill, però molt efectiu, i causa una diferència vital per a aquelles usuàries a les quals atenem. En definitiva, Quiero Trabajo, recolza a dones i genera oportunitats: les empodera, els dóna confiança i seguretat, perquè creguin en si mateixes i augmentin les seves possibilitats d'aconseguir una ocupació i canviar, no solament la seva vida, sinó en la majoria dels casos, la del seu nucli familiar.\nEl servei de Quiero Trabajo, és la baula final, de qualsevol procés de reinserció sociolaboral.\nProgrames o projectes a destacar - Servei de mentoria i estilisme a dones amb entrevistes de feina concertades.\n- Formacions grupals (mixtes en preparació d'entrevista i imatge personal).\n- Formacions en autoestima, autoconeixement i gestió dels canvis i la frustració.


El Consell Comarcal avisarà per carta a tots els veïns que no s'han adherit al servei porta a porta que és obligatori fer-ho\nEl Consell Comarcal avisarà per carta a tots els veïns que no s’han adherit al servei porta a porta que és obligatori fer-ho\nTot i els bons resultats del servei porta a porta que el Consell Comarcal va implantar el passat maig del 2018, que situen els municipis que han incorporat el sistema de recollida porta a porta amb uns nivells de recollida selectiva excel·lents, al voltant del 80%, passat un any i mig toca afrontar nous reptes per tal de millorar la participació i consolidar el nou model arreu.\nDonat que l’Ordenança Reguladora de la Gestió dels Residus Municipals del Consell Comarcal de l’Anoia estableix que el servei de recollida de residus porta a porta és l’únic sistema de gestió dels residus municipals en les poblacions en què s’ha implantat i que és un servei d’obligat compliment per part dels seus veïns i veïnes, l’ens comarcal, en acord amb els ajuntaments participants, està realitzant una tramesa informativa a tots els usuaris que, o bé no han recollit encara el seu kit o, tot i tenir-lo, no han participat del servei com a mínim des del primer de gener d’enguany.\nGràcies a la tecnologia i personal assignat a la gestió del servei, l’ens comarcal disposa de les dades de participació de tots els seus usuaris, fet que permet detectar aquells domicilis que no gestionen els residus a través del porta a porta. Aquest, tot i ser un fenomen poc representatiu -només un 13,5% de domicilis d’aquests municipis no han adoptat encara el sistema- fa imprescindibles actuacions per a mitigar-lo.\nSanti Broch, vicepresident del Consell Comarcal de l’Anoia i responsable de l’àrea de Sostenibilitat i Territori, afirma que “la cura del medi ambient i l’òptim funcionament dels sistemes de recollida de residus són una responsabilitat compartida entre les Administracions i la ciutadania i, per tant, durem a terme totes les accions que siguin necessàries per a conscienciar tothom que cal implicar-se activament en el bon funcionament d’aquest servei”.\nEl percentatge d’usuaris sense kit varia en funció dels nuclis i els municipis i, a tall d’exemple, existeix un 7,9% d’usuaris sense kit al nucli de la Torre de Claramunt, mentre que a la urbanització de les Pinedes de l’Armengol, del mateix municipi, el nombre d’usuaris sense cubells s’enfila fins al 18%. En la resta dels municipis, els valors són similars i oscil·len al voltant d’un 10% d’usuaris que no han recollit el kit del porta a porta i, per tant, no en participen.\nUn any i mig després de la implantació del nou model de recollida i conscients d’aquestes dades, la tramesa enviada des del departament de Medi Ambient del Consell Comarcal pretén maximitzar la participació en el porta a porta i, d’aquesta manera, evitar o reduir l’abandonament de bosses o el turisme de residus cap a altres municipis de la comarca, infraccions que poden estar realitzant aquests veïns i veïnes que no gestionen degudament els residus.\nÉs per això que tots aquests usuaris que encara no participen del nou model de recollida han rebut o rebran molt aviat aquesta carta informativa en què se’ls informa de l’obligatorietat de gestionar els residus municipals a través del servei porta a porta, segons el que estableix l’Ordenança comarcal, i se’ls indica com han de procedir per tal d’esmenar la situació.\nEl caràcter d’aquesta carta és merament comunicatiu i, com a tal, pretén informar els usuaris en qüestió de quina és la correcta gestió dels seus residus. Això no obstant, el Consell Comarcal no descarta, en un futur, emprendre accions de caràcter més coercitiu davant d’aquests i altres incompliments de la normativa.\nArticle anteriorL’àvia més longeva de Vilanova, Conxita Casellas, celebra 110 anys\nPròxim articleIgualada commemora el Dia Mundial de la Infància


AMMFEINA SMC forma part del comitè científic del 1r Congrés de la Mediterrània de Treball amb Suport - Salut Mental CatalunyaSalut Mental Catalunya\nL’Asociación Española de Empleo con APOYO (AESE) i AURA Fundació han creat un comitè científic per dissenyar els continguts del que serà el primer congrés de la Mediterrània de Treball Amb Suport (TAS), co-organitzat per ambdues entitat. El grup està integrat per diverses organitzacions i actors de l’àmbit de la inclusió laboral, la discapacitat intel·lectual i la salut mental, entre elles AMMFEINA SMC, que hi serà present a través del seu president i el seu coordinador, Francisco Villegas i Leandro Tacons, respectivament.\nLa cita, que tindrà lloc els propers 11, 12 i 13 de novembre al PortAventura Convention Centre de Tarragona, té la voluntat de generar networking i esdevenir un espai d’anàlisi i discussió i gerari sinèrgies entre tots aquells agents implicats en la inclusió laboral de persones amb un problema de salut mental i persones amb discapacitat intel·lectual.\nLes funcions del Comitè Científic seran principalment avaluar les diferents propostes i continguts susceptibles de tractar-se en un fòrum que no només vol donar a conèixer bones experiències de l’àmbit nacional, sinó que ressegueix el Mediterrani en la seva globalitat per portar pràctiques emergents de països com Israel, Marroc o Turquia.\nUn dels objectius d’aquest fòrum és proposar línies de treball futur que permeten apropar diferents mons, el científic, el professional i el de les persones, per arribar a una societat més inclusiva i més equitativa.\nSegueix a la cua l’ocupació de persones amb discapacitat per raó de salut mental


Pastissets de cremós – Receptes fàcils\nÉs una de les raons per utilitzar la llet condensada en l'elaboració d'aquests pastissets, Els dóna una consistència que, que no només va aguantar molt bé el pas del temps però que més, que no són difícils. Un altre aspecte notable és que no van enfonsar quan ens desfloramos-los, una cosa que és molt incòmode quan tenim a les nostres mans. Per descomptat, són deliciosos i tendres.\nHem de tenir en compte una molt important, que val la pena per a aquesta recepta i altres, Cal treure els ingredients de la nevera abans de barrejar junts-los. Això fa que la temperatura més homogeni i que la barreja és millor. Proveu-lo i jo li donaré la raó.\nBatre els ous molt ben, i anem molt lentament afegint la llet i mantega, sempre en petites dosis i remenant constantment. És essencial per garantir que el color és uniforme, Això indica que no hi haurà cap bonys o nusos serà a l'interior de la dolça.\nQuan tot es barreja bé, Afegir la farina, a la qual, prèviament, Afegim el llevat i sal.\nSeria més, passar-ho per un colador per eliminar les imperfeccions.\nFinalment afegir les ametlles.\nAra, Aboqui la barreja en hòsties Magdalena interior folrat d'alumini, o una font si pretenem fer-ho en mode d'esponja. Ara podem introduir-los en el forn, que prèviament, Vam escalfar a uns 170 º. Sortim pocs 20 minuts.\nQuan veiem que estan començant a marró i a prendre consistència, Podem obrir el forn i punxar-los amb un pal., per exemple i a veure si quan treure el pal esquerra. Si no treu restes, nostres pastissos es couen.\nAconseguir-los, i Substituïm el embolcall de paper d'alumini per un altre document.\n12 Octubre, 2016 /4 Comentaris/per cuina fàcil\nEtiquetes: pastissets, pastissets\nElva guaman Diu:\nJa ens han corregit. Gràcies per la teva col·laboració :)\n15 Febrer, 2018 en 5:06 sóc\n16 Febrer, 2018 en 12:41 PM\nPernil de vidre albercoc


Bases Retorn Social\nManifest de l'Ajuntament de Cardedeu pel Dia Internacional contra la violència masclista\nMoció de suport per exigir una nova llei reguladora del dret a l'habitatge que garanteixi les mesures de mínims per fer front a l'emergència habitacional.\nMoció d'adhesió a la xara de municipis acollidors\nVivim una cruïlla històrica social i política. Les diferents eleccions que tindran lloc en els propers mesos seran clau per decidir el rumb del nostre futur. En l’àmbit nacional, estem a les portes d’unes eleccions que han de ser plebiscitàries i constituents per a part del país. En l’àmbit social, des de la societat civil organitzada s’està reclamant amb més força que mai la necessitat d’un canvi de model que respongui a les necessitats de la majoria de la ciutadania. La rellevància que ha pres durant aquests darrers anys el moviment del 15-M, les Plataformes d’Afectats per la Hipoteca i les reivindicacions feministes, són exemples d’aquest canvi de paradigma.\nI és en el municipalisme, en un municipalisme rupturista i que aposta clarament per la transformació social i l’alliberament nacional, on totes aquestes i altres lluites i reivindicacions històriques, amb els seus diversos bagatges, realitats, apostes i pràctiques polítiques, poden trobar un espai comú des d’on construir un contrapoder gestionat des de la base, proper a les persones i realitats locals, i que ens permeti avançar col·lectivament cap a models alternatius al capitalisme dins uns Països Catalans lliures.\nLa CUP de Cardedeu està formada per persones implicades al poble que creiem fermament que, malgrat les diverses mesures estatals i autonòmiques que persegueixen la limitació de les competències de les institucions locals, el municipalisme té un gran potencial de transformació de la realitat quotidiana de les persones que vivim al poble. Des de l’àmbit actuació municipal, proper i coneixedor de les necessitats de les majories socials, podem incidir i actuar sobre aspectes claus d’un sistema que ens ha dut a la situació d’emergència actual.\nConcebem aquest programa electoral com una eina de treball que ens ha de servir de brúixola per als propers quatre anys de legislatura. Ha estat elaborat a partir de les propostes recollides en les assemblees obertes que s’han fet per a cada eix temàtic i dels contactes amb persones de la vila expertes en cada àmbit. Tanmateix, perquè aquesta eina sigui útil, ha d’estar en constant debat i evolució, no per eximir-nos de complir allò pactat sinó per ser capaços d’adaptar-nos a la realitat de cada moment i poder donar respostes a les necessitats de la gent. És per això que convidem totes aquelles persones que tinguin propostes en relació amb algun dels eixos temàtics que ens les facin arribar.\nFinalment, per assolir una societat justa i igualitària, és imprescindible tenir una perspectiva de gènere en tot allò que fem i proposem. Per aquest motiu, hem decidit fer un ús subversiu del llenguatge i escriure el programa íntegrament en femení, amb l’objectiu de visibilitzar la situació de desigualtat que patim les dones.


Locals nocturns practiquen el racisme encobert per evitar certs perfils ètnics\nComarques Gironines 09/05/2019\nL’ARA constata que un grup de joves de pell negra és discriminat respecte a un grup de blancs\nJosep Pastells / Gerard Bagué\nUn grup de joves a l’entrada d’un local que no els va permetre l’entrada. DAVID BORRAT\nGirona“No esteu a la llista de convidats”. “És per a majors de 25 anys”. “No aneu prou ben vestits”. “Es necessita invitació”. Els porters dels locals nocturns de Girona tenen un calaix de raons per impedir l’entrada al grup de set joves catalans, gairebé tots d’origen africà i pell negra, que l’Espai Antiracista Salt-Girona ha reunit per demostrar a l’ARA que en molts dels pubs i discoteques de la ciutat amb control d’accés s’exerceix el racisme i s’impedeix sistemàticament l’accés als joves pel seu color de pell o el seu perfil ètnic. L’experiència no pot ser més concloent. El grup va sortir a divertir-se pel centre de Girona divendres passat, a partir de les dotze de la nit, i va intentar entrar en quatre locals amb porters escollits a l’atzar, però en cap se’ls va permetre l’entrada. Mentre els joves, tots ells majors d’edat, estaven palplantats a l’entrada dels pubs, intentant raonar amb els porters, un grup de noies de pell blanca, membres també de l’Espai Antiracista Salt-Girona, no només entraven sense cap problema als locals, sinó que en un d’ells fins i tot les convidaven a un didalet de licor. També altres grups hi accedien sense problemes.\nEn el primer local, Salero, al carrer Eiximenis, el porter els nega l’entrada afirmant que es tracta d’un local per a gent més gran, de més de 25 anys. El segon intent es produeix al Gatzara, del carrer Figuerola, on els diuen que el local encara no és obert però que de tota manera no podran entrar perquè no vesteixen amb prou correcció. Al Platea, al carrer Jeroni Real de Fontaclara, també els impedeixen l’entrada, els demanen invitacions i els retreuen que van “poc arreglats”. El quart local on intenten entrar es el Lux, del carrer Figuerola, on els porters addueixen raons diverses, com que no estan a la llista de convidats i que van amb roba massa esportiva. El grup de joves decideix fer un nou intent d’entrar al Gatzara. No hi ha res a fer. Els porters aturen els joves a l’entrada mentre les noies tornen a entrar sense problemes. La prohibició de l’accés als joves és encara més sorprenent si tenim en compte que a l’interior -tant d’aquest local com de la resta- amb prou feines hi ha una dotzena de clients. Aquests quatre locals, segons expliquen membres del col·lectiu antiracista, no són una excepció.\nAnar ben vestit no serveix\n“A la majoria de locals on hi ha control a l’accés, un grup de joves com nosaltres, per més ben arreglats que anem, no hi entrarem mai. No et diuen que és pel color de la pell, et posen mil excuses diferents. Només hi hem aconseguit entrar si som els únics negres entre un grup de blancs”, explica un dels joves. A cap local hi ha un cartell on s’informi de la normativa que apliquen pel dret d’admissió, com ara que no s’hi pot accedir amb calçat esportiu o si ets menor de 25 anys.\nAdama Boiro, mediadora sociocultural i membre de l’Espai Antiracista Salt-Girona, que ha reunit el grup de joves per evidenciar la situació, assegura que aquestes discriminacions són el pa de cada dia per a centenars de joves. “Els passa constantment, sempre amb excuses diverses, però la veritat és que no poden entrar mai”, explica. Tot i que Boiro tenia molt clar el que passaria en aquesta experiència, admet que no deixa d’estar “molt tocada per aquesta situació denigrant”, i afegeix: “Tu, si un dia no et deixen entrar, et pots treure els pantalons estripats per entrar en un local, però jo no puc canviar el color de la meva pell”. Els joves admeten que tenen molts companys que quan els passa dues o tres de vegades ja no hi tornen. Això fa que aquesta discriminació es normalitzi i fins i tot es “banalitzi”, que es quan fa més mal. Tampoc no tenen constància que les administracions facin cap actuació al respecte ni hagin imposat mai cap multa per aquestes constants discriminacions.\nUna trucada als Mossos\nBoiro, cap a les dues de la matinada, creu que ha arribat el moment de trucar als Mossos d’Esquadra perquè aixequin acta d’unes actituds que considera intolerables. Diu al seu interlocutor, una agent de la comissaria, que hi ha un grup de joves als quals no deixen entrar en una discoteca pel color de la seva pell i que “això és delicte d’odi”. La policia que atén la trucada primer els diu que ja els trucaran si pot venir algun cotxe patrulla, però davant la insistència de Boiro admet que no fan aquesta mena d’actuacions perquè els locals tenen reservat el dret d’admissió, i diu que si té tan clar que és un cas de racisme ho han d’anar a denunciar a la comissaria. Denunciar els locals no és un pas senzill per a uns joves que se senten vulnerables i discriminats. El sentiment que els domina és la impotència. Els membres de l’Espai Antirracista expliquen que el pitjor de tot plegat és que el racisme que s’exerceix contra aquests grups de joves està socialment acceptat i no es combat des de la societat ni des de les institucions. “Ens hauria de fer pensar la brutalitat que suposa que tants joves se sentin exclosos”, diu.\nUna campanya de denúncies\nL’Espai Antiracista Girona-Salt assegura que seguirà lluitant contra el racisme a l’oci nocturn. Ja va denunciar el febrer passat una discriminació islamòfoba d’un gimnàs, i per al dissabte 18 de maig, amb la Plataforma pel Dret a Vot de les Persones Estrangeres, ha convocat a la plaça Llibertat de Salt (17.30 h) una manifestació contra el racisme institucional i la llei d’estrangeria i per exigir el vot per a tothom.\nLa barrera insalvable dels porters\nReproduïm algunes de les converses, de les quals l’ARA va ser testimoni, entre els joves i els porters a l’exterior dels locals nocturns.\n- Podem entrar?\n-Aviam… Els divendres treballem amb un públic de més de 25 anys. Gent molt gran. No és el teu perfil.\n- Alguns tenim més de 25 anys. Podem entrar?\n-A partir d’aquí heu de tenir la invitació del local o estar apuntats a la llista.\n- Qui dona aquestes invitacions?\n-La gent de relacions públiques.\n- I si no estàs apuntat a la llista i vols pagar?\n-De moment, només amb llista o invitació.\n- Ni pagant?\n-El local és molt petit i s’omple. És la manera que tenim de controlar l’aforament.\n-Per entrar necessiteu invitacions. I s’ha de venir més arreglat.\n- I com aconseguim invitacions?\n-Les reparteixen els restaurants del centre.\n- I si volem pagar? No podem venir aquí a gastar els nostres diners?\n-No es pot. Aquí tenim sempre clients habituals. Has de ser un habitual o venir amb invitació.\n-Els divendres i dissabtes, sempre invitació i gent més gran de 25 anys. I els dijous, universitaris. Hi ha gent en bars i restaurants que reparteixen invitacions, d’acord?\n- I pagant, no puc entrar?\n-Heu d’anar a la zona de Correus. Allà hi ha els publicistes repartint invitacions. Si us en donen podreu entrar.\n- Doncs les anem a buscar.\n-Però tingueu en compte que aquí només hi ha gent gran.\n- A mi m’encanta la gent gran.\n-Però tots teniu més de 25 anys?\n- Tots! [Somriures.]\n-Teniu altres locals... Sense invitació, res.\n[Surt un grup de dins.]\n- Us han demanat invitació, a vosaltres?\n-A nosaltres no, però a ella sí.\n- I tens més de 25 anys?\n-[Riu.] No, però he entrat igualment.\n- Ens pots dir per què no podem entrar?\n-Pel que t’he dit abans. Vas amb roba molt esportiva.\n- Però anem ben vestits. Anem amb marques: Adidas, Nike… On teniu apuntat que si vas així no pots entrar? Ho teniu a la web?\n- Anem més ben vestits que la majoria dels que són a dins. No ens deixen entrar perquè som negres i moros, perquè som africans.\n[Parlant amb una noia de l’entrada.]\n-Preferim dir que no entren per un tema del vestir, però de vegades és pel seu comportament. Jo no puc dir a algú que no entra perquè és negre o marroquí, perquè aquí n’entren. No tinc cap problema.


L’Ajuntament d’Àger escampa 25 tones de sal per combatre les gelades i garantir la seguretat dels veïns i veïnes — Ajuntament d'Àger\nL’Ajuntament d’Àger escampa 25 tones de sal per combatre les gelades i garantir la seguretat dels veïns i veïnes\nL’Ajuntament d’Àger escampa 25 tones de sal per combatre les gelades i garantir la seguretat dels veïns i veïnes https://www.ager.cat/actualitat/noticies/l2019ajuntament-d2019ager-escampa-25-tones-de-sal-per-combatre-les-gelades-i-garantir-la-seguretat-dels-veins-i-veines https://www.ager.cat/actualitat/noticies/l2019ajuntament-d2019ager-escampa-25-tones-de-sal-per-combatre-les-gelades-i-garantir-la-seguretat-dels-veins-i-veines/@@download/image/Les tasques de retirada de la neu a Àger.jpg\nTasques de retirada de neu\nÀger recupera a poc a poc la normalitat després de les nevades del temporal Filomena, que va acumular fins a 40 cm de gruix en alguns punts del municipi com Els Masos de Millà. L’Ajuntament d’Àger ha escampat pel municipi unes 25 tones de sal per evitar que les gelades congelessin els tous de neu i, així, garantir la seguretat dels veïns i les veïnes i evitar accidents.\nL’Ajuntament d’Àger va preparar aquests dies un operatiu municipal davant la previsió del temporal de neu i de fred intens que es va allargar tot el cap de setmana, i els efectes del qual encara no han acabat de desaparèixer del tot. Així, el consistori ha repartit aquests dies pels carrers del municipi unes 25 tones de sal per evitar la formació de gel, una tasca que es continua fent diàriament davant del risc de gelades. Durant el temporal, i malgrat la previsió, l’equip municipal va haver de comprar 5.000 kg de potassa addicionals per poder facilitar la circulació del veïnatge per tots els llogarets d’Àger.\nDurant els episodis més intensos del temporal Filomena, l’Ajuntament es va posar a disposició de tot el veïnat i va fer una ronda de trucades a totes aquelles persones que viuen en llocs aïllats per conèixer si tenien qualsevol necessitat, a més a més de facilitar-los un telèfon per contactar amb l’equip municipal si sorgia qualsevol contratemps.\nAl mateix temps, el consistori també va facilitar els trasllats dels treballadors i treballadores de la Residència d’Avis Vall d’Àger, que vivien fora del municipi i que tenien problemes per accedir-hi i es va coordinar amb el departament de Territori per garantir l’arribada dels equips d’emergència en cas que fos necessari.\nL’alcaldessa d’Àger, Mireia Burgués, ha agraït en nom del consistori “la predisposició i implicació dels treballadors de la brigada i dels tractoristes que des de primera hora es van posar a disposició del municipi per tal que l’accés a tots els pobles no quedés tallat van estar treballant tot el dissabte i part del diumenge, així com la responsabilitat del conjunt de la població”.


Subvencionem! (Empar Moliner)\nEMPAR MOLINER 16/10/2012 00:00\nEl ministre Wert diu que subvencionarà escoles privades perquè ensenyin en llengua castellana a Catalunya. I que tant li fa si els que demanen el servei són un sol alumne, tres o deu.\nQue aprendre el català i el castellà a l'escola és fàcil per als alumnes ho demostra ell mateix, que jura que ha après, tot sol, el català. Però vet aquí que hi ha tres o quatre famílies que troben que els seus fills no saben espanyol. Per exemple, llegia diumenge a La Razón el testimoni (no cal dir que escruixidor) d'una estudiant de periodisme de 21 anys que va anar a viure a Madrid i "li va costar molt el canvi que suposava haver d'escoltar totes les classes en espanyol" perquè "començava a escriure en espanyol i acabava en català".\nÉs normal, això? No gens. Podria ser una exageració? Podria. No ens enganyem, si a casa teniu determinada ideologia, que la nena s'equivoqui amb el català i el castellà està ben vist. No seria el mateix equivocar-se amb l'anglès i l'espanyol, per exemple. I també podria passar que la mossa fos molt manta i no s'hi fixés. Jo si fos sa mare i la veiés confondre (a la seva edat!) la y i la i la faria copiar. I, esclar, també pot passar que tingui limitacions i no estigui preparada per a una carrera on no confondre dues llengües que aprens des de petita és tan important. Moltes vegades, els pares no volem admetre un fracàs dels fills i en culpem el sistema. Hauríem de veure quines notes treu en altres matèries per veure si el problema és ella i necessita reforç.\nPer tant, estic impacient per veure quan obrirà en Wert les noves escoles. Ens en posarà una per cada capital (de província)? Pagarà autocars als que siguin de lluny? ¿Els catalanoparlants que viuen a Cáceres també poden demanar el mateix servei a la inversa? ¿I no seria més baratet, tenint en compte la demanada, posar-los un professor particular a casa com tenien la Heidi i la Clara?


Mor un treballador de Riudarenes quan li ha caigut un contenidor al damunt\nUn home de 56 anys, veí de Riudarenes, a la Selva, ha mort aquest dijous a la tarda en un accident laboral. Els fets han passat quan l'home estava treballant en un polígon industrial a Maçanet de la Selva.\nRedacció 11/10/2012 - 17.44 Actualitzat 11/10/2012 - 19.53\nEn el moments de l'accident, manipulava un contenidor per la part inferior quan, per raons que es desconeixen, s'ha desprès i li ha caigut a sobre.\nTot i que els altres companys han retirat ràpidament el contenidor, no han pogut fer res per salvar-li la vida.\nEls Mossos d'Esquadra han informat dels fets al Jutjat de Guàrdia de Santa Coloma de Farners i al Departament de treball.


25 octubre 2018 Comentaris tancats a Orígens Viatges\nJosep Juanbaró, info@sdrca.barcelona – SDRCA – Les Corts – 17 d’octubre de 2018\nFa temps que algunes agències de viatge han fet ús de l’entusiasme d’afroamericans per trobar-se amb els seus parents de l’Àfrica. Molts tornen decebuts, però d’altres hi troben familiars de tres centúries\nEl viatge als orígens també el fan aquí algunes persones. Però no pocs diuen: només és això ? La resposta emocional de tots aquests viatgers per trobar-hi familiars és desigual\nAquests viatges depenen molt de la recerca que fan els implicats així com les agències de viatges. Aquests desplaçaments s’han d’agafar amb temps…\nPer exemple, la vida del conegut arreu Kunta Kinte està molt desenvolupada, cosa que potser tothom no hi té el mateix accés, no ho pot fer per manca de diners o d’informació. Aquest és un viatge al passat\nViatge és això, una aventura que pot sortir tan bé o com malament. De vegades viatjar pot resultar en una desil·lusió perquè per exemple els teus familiars d’origen centenari no els agrada la vostra visita\nPotser teniu la sort de xocar la mà amb un parent vostre, però tothom sap que en un moment o d’altre la família es dispensa sense ulterior contacte\nPotser la vostra troballa és un lloc rònec, cosa que no agrada ningú. Els immigrats potser no els agrada fer la seva escapada perquè han fingit d’on vénen per diverses causes\nAls immigrats els interessa oblidar d’on han marxat, però mantenint vincles de sang als seus territoris a l’Àfrica. La noció d’immigració està molt relacionada amb la caricatura d’europeus a les Amèrques.\nAquesta tesitura la mantenen immigrats d’Europa i d’Àfrica. Retinc en la memòria el Museu de la Immigració de Nova York. Als Estats Units hi han arribat persones procedents de tot el món\nUna altra cosa a saber és en quin barri podrás viure. Desitjo molta sort als viatgers que busquin el lloc d’on són originaris. Jo segueixo buscant més enllà del que sé…


Actualitzat 7/1/2019 9:39:41 CET\n'Green Book', que es va emportar el premi a la millor comèdia de l'any, al millor guió i al millor actor secundari (Mahershala Ali), i 'Bohemian Rhapsody', que es va alçar amb dos guardons, millor drama i millor actor protagonista (Rami Malek), van ser les grans triomfadores en la 76ena edició dels Globus d'Or.\nUns premis, els quals cada any entrega l'Associació de la Premsa Estrangera de Hollywood, que van estar molt repartits i en els quals també va brillar Alfonso Cuarón, que amb la pel·lícula 'Roma' es va fer amb el Globus d'Or a la millor pel·lícula de parla no anglesa i a millor director.\nAmb la cinta produïda per Netflix en la qual Cuarón ressuscita, en blanc i negre, alguns dels records de la seva infància a través de la figura de la seva mainadera, el cineasta mexicà es va imposar a Adam McKay ('El vicio del poder'), Bradley Cooper ('Ha nacido una estrella') Peter Farrely ('Green Book') i Spike Lee ('Infiltrat en el KKKlan') i es va alçar amb el premi al millor director d'any.\n'Roma' també es va portar el premi a la millor pel·lícula de parla no anglesa, categoria a la qual va ser relegada per les normes dels Globus d'Or i en la qual es va imposar a la libanesa 'Cafarnaún', 'Un assumpte de família' del japonès Hirokazu Koreeda, la cinta belga 'Girl' i l'alemanya 'Obra sense autor'.\nUna de les grans perdedores de la nit va ser 'El vicio del Poder', el biopic centrat en la figura de l'exvicepresident nord-americà Dick Cheney que malgrat ser la pel·lícula amb més nominacions -acumulava fins a sis candidatures- només es va emportar un premi, el de millor actor protagonista en comèdia per a Christian Bale. "Gràcies Satanàs per servir-me d'inspiració per a aquest paper", va dir l'actor en recollir el premi.\nUna altra de les cintes que comptava amb més nombre de nominacions, cinc en total, era 'La Favorita' de Yorgos Lanthimos, que també va haver de conformar-se amb un sol premi, el de millor actriu comèdia per a la seva protagonista Olivia Coman.\nEl Globus d'Or per a la millor actriu protagonista en drama va ser per a Glenn Close per la seva feina en 'La bona esposa' i el de millor actor dramàtic per Rami Malek per la seva encarnació de Freddie Mercury a 'Bohemian Rhapsody'.\nEl guardó al millor actor de repartiment va ser para Mahershala Ali per 'Green Book', la cinta més premiada de la nit que també es va alçar amb el Globus d'Or al millor guió original i millor pel·lícula còmica o musical de l'any.\nAltres premiades van ser 'Spider-Man: Un nou univers', que es va fer amb el guardó a la millor pel·lícula d'animació, 'First Man', que es va portar el premi a la millor música, o 'Ha nacido una estrella', la pel·lícula dirigida per Bradley Cooper i protagonitzada per Lady Gaga que també partia com una de les favorits amb cinc nominacions i es va haver de conformar amb el premi a la millor cançó pel tema 'Shallow'.